Джани Родари
Въпросителният знак

Превод от италиански: Валери Петров, 1995

chitanka.info

Познавам един въпросителен знак,

ужасен чудак,

с малка главичка и косъм извит;

той е, както на вид,

така и по нрав любопитен ужасно:

на ляво и дясно,

в домашно и в класно,

пита, разпитва, иска да знае,

това къде е, онуй кога е,

задава безбройни и мъчни въпроси

за еди-що-си и еди-какво-си

и когато получи отговор грешен,

тъй размахва камшика си, че съвсем не е смешен!

На годишния изпит целият клас

(а с него и аз!)

бяхме поставени пред тъй трудна задача,

че въпросният косъм като луд заподскача

и така се изви,

треперещ и злобен,

че стана, уви,

на двойка подобен!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.